REGLAMENT D'ADAPTACIÓ CURRICULAR DE LA UNIVERSITAT D'ALACANT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/41772)
  + [Valencià](/va/acuerdo/41502)






Selector de idioma

Leer

* [Español](/es/acuerdo/41349)
* [Valencià](/va/acuerdo/41062)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT D'ADAPTACIÓ CURRICULAR DE LA UNIVERSITAT D'ALACANT [Butlletí Oficial Universitat d'Alacant](/ca/Publicacion)
======================================================================================================================

Secretaria General

Butlletí Oficial Universitat d'Alacant





REGLAMENT D'ADAPTACIÓ CURRICULAR DE LA UNIVERSITAT D'ALACANT

Data d'aprovació
:   27/07/2023

Data de publicació
:   28/07/2023

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/41297)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/41064)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/41046)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT D'ADAPTACIÓ CURRICULAR DE LA UNIVERSITAT D'ALACANT &url=https://www.boua.ua.es/va/acuerdo/41275)

**Títol:** REGLAMENT D'ADAPTACIÓ CURRICULAR DE LA UNIVERSITAT D'ALACANT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 27 de juliol de 2023

Aprovat per unanimitat pel Consell de Govern de la Universitat d'Alacant en la sessió ordinària del dia 27 de juliol de 2023.

REGLAMENT D'ADAPTACIÓ CURRICULAR DE LA UNIVERSITAT D'ALACANT

PREÀMBUL/CONTEXT

La defensa dels drets fonamentals d'accés a l'educació i la no discriminació, assumits com a finalitats de la Universitat d'Alacant, han sustentat l'avanç legislatiu que, a favor de la promoció del principi d'igualtat, s'ha produït en els últims anys. Aquest marc normatiu aprofundeix en la necessitat d'adoptar un model de currículum que facilite l'aprenentatge i promoció de l'estudiantat amb la seua diversitat.

La UNESCO assenyala que el context social genera barreres que exclouen dins i fora de les aules l'estudiantat vulnerable i emfatitza la importància de promoure l'educació per a tots i totes a través del concepte d'educació inclusiva, com una educació en la qual es dona resposta a la diversitat de necessitats de tot l'estudiantat, es facilita la participació en l'aprenentatge i s'eliminen barreres d'accés, de promoció i de participació.

En l'àmbit de l'educació superior, el RD 1791/2010, pel qual s'aprova l'Estatut de l'estudiant universitari, estableix com a drets comuns de l'estudiantat universitari: la igualtat d'oportunitats, sense cap discriminació, en l'accés, ingrés i permanència en la universitat i l'atenció i disseny d'activitats acadèmiques que, en la mesura de les disponibilitats organitzatives i pressupostàries de la universitat, faciliten la conciliació dels estudis amb la vida familiar i laboral, així com l'exercici dels seus drets a les dones víctimes de violència de gènere (art. 7.b i 7.d).

El reconeixement d'aquests drets comuns va motivar que l'Estatut d'estudiants de la Universitat d'Alacant (BOUA de 2 de juliol 2015) incloguera l'adaptació curricular com un dret específic de l'estudiantat que acredite la condició o situació de Necessitats Específiques de Suport Educatiu (NESE) amb discapacitat o sense, esportista d'elit, víctima de violència de gènere, maternitat, atenció a persones en situació de dependència i activitat laboral, reconegut en el Reglament d'adaptació curricular de la Universitat d'Alacant de 24 de juliol de 2015 (BOUA de 28 de juliol).

La recent Llei orgànica 2/2023, de 22 de març, del sistema universitari (LOSU) disposa que les universitats fomentaran la participació de la comunitat universitària en activitats i projectes relacionats amb la promoció de la democràcia, la igualtat, la justícia social, la pau i la inclusió, així com els objectius de desenvolupament sostenible (art. 18.1), i garantiran el dret d'accés als estudis universitaris amb igualtat d'oportunitats i condicions, sense discriminació (art. 31), el dret a una educació inclusiva en els termes i condicions establits per l'ordenament jurídic (art. 33.a), afavorint que les estructures curriculars dels ensenyaments universitaris resulten inclusives i accessibles (art. 37.2), i el dret  dels estudiants a un disseny de les activitats acadèmiques que facilite la conciliació dels estudis amb la vida laboral i familiar (art. 33.n).

En particular, en relació a l'estudiantat amb NESE amb discapacitat o sense, es preveu l'adopció de mesures d'acció positives perquè puguen gaudir d'una educació universitària inclusiva, accessible i adaptable, en igualtat amb la resta de l'estudiantat, per mitjà d'ajustos raonables, tant curriculars com metodològics, dels materials didàctics, dels mètodes d'ensenyament i del sistema d'avaluació, facilitant la utilització de les llengües de signes, quan calga, i promovent l'accés a estudis universitaris de les persones amb discapacitat intel·lectual i amb discapacitat per altres raons, mitjançant el foment d'estudis propis adaptats a les seues capacitats (art. 37.2).

Aquest marc normatiu, unit a la convicció que una opció educativa basada en un model inclusiu no sols dona resposta a la diversitat de l'estudiantat, sinó que reflecteix l'excel·lència docent del professorat i contribueix a la difusió d'una cultura no discriminatòria, requereix que la universitat articule mecanismes que garantisquen l'accés i permanència del nostre estudiantat en igualtat d'oportunitats, sense importar-ne les circumstàncies personals, familiars i socials.

Aquest reglament regula el procediment d'adaptació curricular, entès com l'estratègia educativa que permet a l'estudiantat l'accés i promoció al currículum ordinari, al mateix temps que garanteix la possibilitat d'adquirir les competències professionals i els continguts acadèmics que estableixen els títols universitaris i que habiliten per a l'exercici professional. L'estratègia s'estableix en una doble dimensió que, ateses les circumstàncies individuals de cada estudiant, s'articularà de manera conjunta o aïlladament: adaptacions curriculars d'accés al currículum o de suport a l'aula; i adaptacions curriculars en les proves d'avaluació.

El procediment d'adaptació curricular recollit en aquest reglament estableix les actuacions a seguir davant aquestes situacions i el mecanisme de coordinació entre els i les agents que han d'intervenir en el procés, i determina el tipus d'adaptació curricular aplicable segons la circumstància acreditada. Aquest procés introdueix, com a metodologia d'aprenentatge activa, el contracte d'aprenentatge a través del qual es formalitzarà l'acord d'adaptació curricular entre qui la sol·licite i el professor o la professora de l'assignatura i assegura, d'aquesta manera, la possibilitat de consecució dels continguts acadèmics i les competències professionals. Aquest contracte, quan l'adaptació curricular siga aplicable a l'estudiantat amb NESE amb discapacitat o sense, es realitzarà, sempre que se sol·licite, atenent a les recomanacions que realitze el Centre de Suport a l'Estudiant (CAE), així com als recursos de suport de què dispose la Universitat d'Alacant. Amb la finalitat d'oferir una atenció integral a l'estudiantat que sol·licita l'adaptació curricular i de respectar el principi d'autonomia personal, el procediment inclou la figura del tutor o tutora, la labor de la qual és fonamental per a adequar la implementació del procés d'adaptació curricular.

Article 1. Objecte.

L'objecte d'aquesta normativa és regular el procediment d'adaptació curricular amb la finalitat que l'estudiantat de la Universitat d'Alacant puga tenir una educació universitària inclusiva, accessible i adaptable, en igualtat amb la resta de l'estudiantat, i realitzar ajustos raonables, tant curriculars com metodològics, en els materials didàctics, els mètodes d'ensenyament i el sistema d'avaluació.

Article 2. Àmbit subjectiu d'aplicació.

1. De conformitat amb el que estableix la normativa general i específica de referència, l'adaptació curricular s'aplicarà als col·lectius als quals l'Estatut d'estudiants de la Universitat d'Alacant (BOUA de 2 de juliol de 2015) reconeix com a dret específic l'adaptació curricular; a l'estudiantat que acredite la condició o situació de NESE amb discapacitat o sense (apartats a i b), de víctima de violència de gènere (apartat c), d'esportista d'elit (apartat d), de maternitat, d'atenció a persones en situació de dependència (apartats e i f) i d'activitat laboral (apartat g).

a)                 Estudiants que acrediten un grau de discapacitat física, sensorial o psíquica, igual o superior al 33%. Aquesta condició s'acreditarà mitjançant la presentació del certificat en vigor emès pels organismes públics competents d'acord amb el que estableix el Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, o la normativa aplicable.

L'estudiantat amb discapacitat incorporat a la Universitat d'Alacant a través dels programes Erasmus, o similars, tindrà aquesta consideració a l'efecte d'aquest reglament.

b)                Estudiants amb NESE, que hauran de ser acreditades pels organismes facultatius corresponents a través dels informes i les certificacions oficials oportunes, com ara:

-       Informe sociopsicopedagògic.

-       Certificat del grau de discapacitat i dictamen tècnic facultatiu.

-       Informes clínics o certificats mèdics.

-       Informes psicològics.

-       Documentació educativa i acadèmica.

c)                 Estudiants que acrediten la condició de víctima de violència de gènere. L'acreditació haurà de realitzar-se conforme al que estableix la instrucció del Vicerectorat d'Igualtat, Inclusió i Responsabilitat Social a través de l'eAdministració de la UA. Cal accedir al procediment d'Acreditació condició Víctima de Violència de Gènere, de Violència Sexual o de Violència sobre la Dona" i adjuntar-ne la documentació acreditativa (https://web.ua.es/va/unidad-igualdad/violencia-genero/3-6-acreditacio-violencia-de-genere.html). En tot moment es preservarà estrictament la confidencialitat del contingut de la documentació, a fi d'utilitzar-la per a la validació, en els diferents tràmits administratius per als quals es requerisca (Llei orgànica 1/2004, de 28 de desembre; Llei 7/2012 de 23 de novembre; Llei orgànica 10/2022, de 6 de setembre; Llei orgànica 2/2023 de 22 de març).

d)                Estudiants que acrediten la condició d'esportista d'elit d'acord amb el que disposa el Decret 13/2006, sobre esportistes d'elit de la Comunitat Valenciana; els i les qui tinguen acreditada la condició d'esportistes d'alt nivell o d'alt rendiment segons el que disposa el Reial decret 971/2007, sobre esportistes d'alt nivell i alt rendiment, o la normativa aplicable; així com a les i els esportistes que formen part del club esportiu de la UA, o bé representen a la UA en els campionats autonòmics d'esport universitari, en el campionat d'Espanya o en campionats europeus.

e)                 Estudiants que acrediten, mitjançant documentació oficial expedida per l'organisme corresponent, situacions d'embaràs, part, adopció i/o acolliment.

f)                  Estudiants que acrediten, mitjançant presentació del llibre de família, tenir a càrrec seu filles o fills menors de tres anys o que acrediten tenir reconeguda o, en tràmit de reconeixement, la condició de persona cuidadora de familiar dependent en els termes previstos en la Llei 39/2006, de promoció de l'autonomia personal i atenció a les persones en situació de dependència, o la normativa aplicable.

g)    Estudiants que acrediten tenir una jornada laboral incompatible amb l'assistència a classe, i que no tinguen la possibilitat de sol·licitar el canvi de grup en la titulació corresponent per a evitar-ne la coincidència. L'acreditació d'aquesta incompatibilitat requerirà un informe de vida laboral en què conste la incompatibilitat i el contracte de treball registrat en què conste l'horari de treball o certificat de l'empresa amb l'horari laboral.

2. Addicionalment, aquest reglament serà aplicable a l'estudiantat que:

a)                 Actue en representació de la Universitat d'Alacant o assistisca als òrgans de govern dels quals forme part, d'acord amb el que estableix l'art. 175 de l'Estatut de la Universitat d'Alacant. En aquest cas, l'assistència es justificarà mitjançant un certificat emès pel secretari o secretària de l'òrgan corresponent.

b)                Participe en tornejos o actuacions culturals i acadèmiques en representació de la Universitat d'Alacant. En aquest cas, l'assistència es justificarà mitjançant un certificat emès per l'òrgan competent.

c)                 Participe en programes de mobilitat, per a la qual cosa cal acreditar la participació en el programa i la duració de l'estada (learning agreement, credencial Erasmus o qualsevol acreditació oficial).

Article 3. Principis d'actuació.

1.                  Confidencialitat i privacitat. Totes les persones que participen en el procés d'adaptació curricular, atenent al que es disposa la Llei de protecció de dades (Llei orgànica 3/2018, de 5 de desembre), estan obligades a respectar la privacitat de l'estudiantat quant a la seua informació personal, clínica o judicial, i no poden revelar aquesta informació a tercers.

2.                  Autonomia personal. En virtut del principi d'autonomia personal (Llei 39/2006 de promoció de l'autonomia personal i atenció a les persones en situació de dependència), segons el qual les persones amb discapacitat tenen el dret a prendre les decisions que afecten, en el context d'aquesta normativa, la seua vida acadèmica i, especialment, les relacionades amb els recursos i suports que estime necessaris per al seu aprenentatge i promoció professional.

Article 4. Agents implicats en el procés d'implementació de l'adaptació curricular.

a)   Estudiantat sol·licitant.

Estudiantat de la Universitat d'Alacant que estiga adscrit a l'àmbit subjectiu d'aplicació d'aquest procediment (art. 2) que sol·liciten l'adaptació curricular.

b)  Direcció del centre.

Correspon a les direccions dels Centres en els quals l'estudiantat sol·licitant cursa els seus estudis rebre i avaluar les sol·licituds d'adaptació curricular relacionades amb l'estudiantat que certifique la condició d'esportista d'elit, maternitat, part i/o acolliment, atenció a persones en situació de dependència i activitat laboral i amb els col·lectius arreplegats en l'article 2.2 d'aquest reglament.

c)   Coordinador o coordinadora de l'assignatura.

Professor o professora responsable de l'assignatura. S'encarregarà de signar el contracte d'aprenentatge i d'informar el professorat implicat de l'assignatura dels ajustos raonables proposats.

d) Professorat.

Professores i professors als quals se'ls sol·licita l'adaptació curricular de la seua assignatura.

e) Centre de Suport a l'Estudiant (CAE).

Correspon al CAE realitzar les avaluacions tècniques i psicopedagògiques de l'estudiantat amb NESE amb discapacitat o sense i dels i les estudiants que acrediten la condició de víctima de violència de gènere. Així mateix, i sempre que se sol·licite, oferirà suport i assessorament al professorat implicat en els processos d'adaptació curricular quan calga.

f) Tutor o tutora.

L'estudiantat que sol·licite adaptació curricular i el professorat comptaran amb la possibilitat de recórrer a la figura del tutor o tutora del Programa d'Acció Tutorial (PAT) del seu centre, qui podrà assistir en la resolució de dubtes o fins i tot mediar en la concreció de les adaptacions perquè s'incloguen en el contracte d'aprenentatge. A més, el tutor o tutora PAT podrà realitzar el seguiment del compliment dels terminis per a la signatura del contracte d'aprenentatge.

g) Voluntariat.

El voluntari o voluntària, en el context d'aquest procediment, és un company o companya de classe que proporciona voluntàriament la seua ajuda per a l'execució de les mesures d'adaptació que s'establisquen a estudiants amb NESE amb discapacitat o sense, com ara acompanyament físic, provisió d'apunts i notes de classe.

Aquest estudiantat veurà reconeguda acadèmicament aquesta col·laboració com a activitat de voluntariat a l'efecte del que disposa l'article 2.4 del Reglament per al reconeixement acadèmic d'activitats universitàries culturals, esportives, de representació estudiantil, solidàries i de cooperació de la Universitat d'Alacant (BOUA de 3 de juliol de 2013).

h) Assistent personal.

La figura de l'assistència personal està regulada en la Llei de promoció de l'autonomia personal i atenció a les persones en situació de dependència (Llei 39/2006) i en el Decret 102/2022 de 5 d'agost, del Consell.

L'assistent personal s'encarrega de donar suport a l'estudiant per a possibilitar una major autonomia en l'exercici de les activitats bàsiques de la vida diària i la seua inclusió i participació en la comunitat, en els termes previstos en la Convenció Internacional sobre els Drets de les Persones amb Discapacitat.

Article 5. Procediment.

5. 1. Sol·licitud d'adaptació curricular.

1. La sol·licitud d'adaptació curricular, l'haurà de realitzar l'estudiant interessat a través de l'aplicació Suport Estudiants d'UACloud. Aquesta sol·licitud es remetrà al centre en el qual cursa els seus estudis junt amb la documentació que acredite, emesa per l'òrgan competent, la circumstància objecte de l'adaptació curricular (art. 2).

2. Les sol·licituds d'adaptació curricular hauran de renovar-se en cada curs acadèmic. En el cas de no renovar-se, s'entendrà que l'estudiant no necessita o no vol continuar amb l'adaptació curricular que s'haguera pogut establir en cursos anteriors.

3. Quan la sol·licitud d'adaptació curricular la curse estudiantat pertanyent als col·lectius de discapacitat, NESE o víctima de violència de gènere (paràgrafs a, b i c de l'art. 2.1), es remetrà al CAE perquè en faça l'avaluació tècnica en els termes de l'art. 5.5.

5.2. Període de sol·licitud i avaluació de la sol·licitud.

1. Amb l'objectiu de garantir que l'estudiantat que sol·licita l'adaptació curricular assolisca els continguts acadèmics i adquirisca les competències professionals dels seus estudis, la sol·licitud s'haurà de cursar durant les dues primeres setmanes dels períodes docents que corresponen segons les titulacions oficials de grau i màster de la Universitat d'Alacant. En el cas de l'estudiantat que no tinga formalitzada la matrícula en la data d'inici del curs o del període d'impartició de l'assignatura, el termini indicat començarà a computar des que s'incorpora a la titulació. Excepcionalment, quan concórreguen situacions sobrevingudes o no contemplades inicialment, la sol·licitud es podrà realitzar en qualsevol moment del curs acadèmic, amb l'obligació d'acreditar les circumstàncies per les quals es cursa fora del període ordinari establit.

2. Rebuda la sol·licitud, la direcció del centre haurà de valorar les circumstàncies al·legades i adoptar una decisió motivada que remetrà, d'una banda, al professorat afectat i, d'una altra, a l'estudiant, en el termini màxim de 10 dies hàbils. En aquesta comunicació es farà constar que la sol·licitud d'adaptació curricular ha sigut aprovada o rebutjada de conformitat amb el que preveu aquest Reglament. Tant el professorat com l'estudiantat disposaran d'un termini màxim de 10 dies hàbils des de la data de recepció per a concretar les adaptacions i dur a terme la signatura del contracte d'aprenentatge redactat a través de l'aplicació Suport Estudiants d'UACloud . Abans de signar el contracte, l'estudiant haurà de posar-se en contacte amb el professorat coordinador de l'assignatura, que, al seu torn, l'informarà de les possibilitats d'adaptació que es poden realitzar a proposta del centre i/o del CAE.

5.3. Implementació de l'adaptació curricular.

1.                  Dins del termini indicat en l'article 5.2.2., el professorat coordinador revisarà el contracte d'aprenentatge a partir de les propostes d'adaptació rebudes i conforme als acords amb el professorat de l'assignatura i amb l'estudiantat, i procedirà a signar-lo. Posteriorment, l'estudiantat rebrà una notificació per a signar aquest contracte.

2.                  D'aquesta manera, es formalitzarà l'acord a través d'un contracte d'aprenentatge la vigència del qual serà el curs acadèmic en què es realitza la sol·licitud i en el qual s'atendrà, segons corresponga, a l'article 6 o, si escau, a l'informe d'adaptació curricular que emeta el CAE, segons el que estableix l'apartat 5.5.

3.                  El contracte d'aprenentatge implica l'assumpció de compromisos recíprocs. D'una banda, el professor o professora es compromet a les adaptacions curriculars acordades que, en cap cas, suposaran una minva en les competències professionals (generals i específiques) ni modificacions dels continguts acadèmics que cada estudiant ha d'adquirir; i, d'una altra, l'estudiant sol·licitant es compromet a seguir les recomanacions del professor o professora de l'assignatura.

4.                  El professorat implicat en processos d'adaptació curricular podrà comptar, si el cas ho requerira, amb el suport i assessorament del CAE durant el procés d'implementació.

5.4. Incompliment en la signatura del contracte d'aprenentatge en adaptacions curriculars de l'estudiantat.

1.                  En el cas que el coordinador o la coordinadora no signe el contracte d'aprenentatge, l'estudiant podrà dirigir-se, en aquest ordre, al seu tutor o tutora PAT; a la coordinació PAT del seu centre; a la direcció del departament; al director, directora, degà o degana del Centre i, finalment, al Vicerectorat d'Estudiants i Ocupabilitat, que exerciran labors de mediació i assessorament entre les dues parts implicades.

2.                  L'estudiant que no signe el contracte d'aprenentatge dins del termini establit en l'apartat 5.2.2 no tindrà les garanties del compliment dels acords que s'hi estableixen.

5.5. Actuació del Centre de Suport a l'Estudiant.

1.                  Rebuda la sol·licitud, segons el que disposa l'art. 5.1.3, el CAE citarà a l'estudiant amb la finalitat de realitzar una entrevista per a emplenar una fitxa personal en la qual consten, al costat de les dades personals, els recursos i les adaptacions que se sol·liciten, així com qualsevol altra informació que el CAE considere oportuna per a la realització de l'avaluació tècnica. En tot cas, es realitzarà en el termini de 5 dies hàbils des de la seua recepció.

2.                  A la vista de la informació obtinguda, el CAE emetrà un document d'adaptació curricular en un termini no superior a 10 dies hàbils des de la realització de l'entrevista inicial. En aquest informe s'hauran de fer constar les possibles limitacions que poden restringir l'accés al currículum, les necessitats educatives particulars, la proposta d'adaptació curricular no significativa, els productes de suport disponibles i els recursos humans necessaris per a satisfer de la forma més adequada les demandes de l'alumnat sol·licitant. L'adaptació curricular tindrà en consideració el que estableix l'article 6.

3.                  L'informe d'adaptació curricular, que comptarà amb la conformitat de l'estudiant, serà avaluat per la direcció del centre d'acord amb el que disposa l'art. 5.2.2.

Article 6. Tipus d'adaptacions curriculars.

L'adaptació curricular, entesa com el conjunt de modificacions o ajustos no significatius que es realitzen en el currículum ordinari sense perjudici de l'adquisició de les competències professionals i els continguts acadèmics que estableixen els títols universitaris i que habiliten per a l'exercici professional, podrà aplicar-se en dos nivells: adaptacions curriculars de suport a l'aula i adaptacions curriculars en les proves d'avaluació.  Totes les sol·licituds hauran d'estar correctament acreditades pels òrgans competents a través dels informes i/o les certificacions oficials oportunes.

a) Les adaptacions curriculars de suport a l'aula són les modificacions o provisió de recursos espacials, materials, personals, de comunicació i didàctics dirigits a facilitar l'accés al currículum ordinari de l'estudiantat amb necessitats educatives i/o circumstàncies específiques (adequada il·luminació i sonoritat, sistemes de comunicació complementaris o alternatius, adaptació de pràctiques i continguts acadèmics...).

b) L'adaptació curricular en les proves d'avaluació remet a les modificacions i adaptacions que, específicament, es realitzaran en les proves d'avaluació programades en el marc de cada assignatura a l'estudiantat amb necessitats educatives i/o circumstàncies específiques (ampliació del temps previst per a realitzar-les, transcripcions de les proves a sistemes de comunicació alternatius...).

Aquests nivells d'adaptació curricular s'aplicaran també en els cursos que imparteixen el Centre Superior d'Idiomes (CSI) per als diferents nivells de llengües estrangeres i el Servei de Llengües per a l'obtenció de l'acreditació en valencià (CIEACOVA) de la Universitat d'Alacant, pel que fa als tipus d'adaptació curricular gestionats pel CAE.

De la mateixa manera, l'informe d'adaptació curricular es tindrà en compte a l'hora d'establir criteris d'accessibilitat i afavorir la inclusió en l'assignació de les pràctiques curriculars dels estudiants amb NESE amb discapacitat o sense.

Amb caràcter general, i en la mesura de les disponibilitats organitzatives i pressupostàries de la universitat, els col·lectius d'estudiants que poden sol·licitar l'adaptació curricular podran, així mateix, sol·licitar el canvi de grup assignat en la matrícula. Aquesta sol·licitud s'haurà de realitzar en els terminis i seguint el procediment que establisca per a tal fi la universitat i els Centres corresponents.

Ateses les circumstàncies individuals al·legades en la sol·licitud d'adaptació curricular (art. 2), els tipus d'adaptació curricular s'establiran seguint les següents especificitats:

6.1. Estudiants amb dèficit auditiu.

6.2. Estudiants amb dèficit visual.

6.3. Estudiants amb dèficit orgànic o físic crònic.

6.4. Estudiants amb dificultats específiques de l'aprenentatge i l'atenció.

6.5. Estudiants amb trastorns de salut mental.

6.6. Estudiants amb trastorns de salut.

6.7. Estudiants víctimes de violència de gènere, violència sexual o de violència sobre la dona.

6.8. Estudiants esportistes.

6.9. Estudiants en supòsit d'embaràs i/o part.

6.10. Estudiants que tinguen a càrrec seu filles o fills menors de tres anys o en adopció/acolliment.

6.11. Estudiants que acrediten la condició de persona cuidadora de familiar en situació de dependència o tinguen sol·licitat el reconeixement d'aquesta figura.

6.12. Estudiants que necessiten compaginar estudis amb activitat laboral.

6.13. Estudiants que actuen en representació de la Universitat d'Alacant o assistisquen a òrgans de govern dels quals formen part i estudiants que participen en tornejos o actuacions culturals i acadèmiques en representació de la Universitat d'Alacant.

6.14. Estudiants subjectes a convenis de mobilitat.

6.1. Estudiants amb dèficit auditiu.

Els dèficits auditius abasten una àmplia gamma de diferències en la capacitat i qualitat auditiva de les persones que els presenten. Els casos més freqüents són estudiants amb un grau variable de pèrdua auditiva, que utilitzen recursos tècnics com audiòfons, suport en la lectura labial i/o Llengua de Signes Espanyola (LSE).

a) Adaptacions curriculars de suport a l'aula.

1.      Parlar de front mirant cap a l'estudiant i/o repetir la informació fonamental.

2.      Afavorir que l'estudiant ocupe un lloc pròxim al docent per a afavorir una percepció visual de qualitat.

3.      Facilitar les instruccions que es donen sobre exercicis a l'aula per escrit, de manera que siguen perfectament compreses per l'estudiant.

4.      Utilitzar productes de suport a l'audició i/o comptar amb una persona intèrpret de llengua de signes si fora necessari i en funció de la disponibilitat. Se li garantirà una ubicació correcta a l'aula i es realitzaran descansos per a facilitar la seua labor.

5.      Anticipar i revisar periòdicament les anotacions i material docent per al normal seguiment de la classe, i parar especial atenció quan estiga previst utilitzar recursos docents que impliquen la reproducció sonora o vídeos a l'aula.

6.      Afavorir l'ajuda i col·laboració del voluntariat en les tasques de seguiment i desenvolupament de les classes.

b) Adaptacions curriculars en les proves d'avaluació.

1.     Incrementar entre un 25% i un 50% el temps estimat per a la realització de la prova en funció de les necessitats de l'estudiant.

2.     Proporcionar per escrit les instruccions que es donen sobre la prova, de manera que siguen perfectament compreses per l'estudiant.

3.     Procurar, en les proves orals, que l'estudiant veja correctament la persona que li està examinant per a una possible lectura de llavis. En funció de les disponibilitats, es podrà comptar amb una persona intèrpret de llengua de signes, així com amb productes de suport a l'audició.

4.     Donar l'opció, sempre que siga possible, d'elecció entre diferents modalitats d'exàmens.

5.     Adaptació dels terminis, sempre que siga possible, de les activitats d'avaluació durant el semestre, com el lliurament de treballs i pràctiques.

6.     Ajornar les proves d'avaluació sempre que s'informe prèviament i es justifique adequadament.

7.     Avaluar els aprenentatges, sempre que estiga acreditada amb els informes preceptius la impossibilitat de seguir el règim general d'avaluació, mitjançant un suport individualitzat a l'avaluació, i adoptar les adaptacions metodològiques, temporals i espacials necessàries que es consideren raonables perquè l'estudiantat amb dèficit auditiu puga assolir els continguts acadèmics i les competències professionals.

6.2. Estudiants amb dèficit visual.

Els dèficits visuals són molt heterogenis. Els casos més habituals presenten, entre altres necessitats, la de conèixer de forma guiada els entorns habituals, l'adaptació del lloc d'estudi i/o de múltiples productes de suport per a accedir a la informació.

a)     Adaptacions curriculars de suport a l'aula.

1.      Anticipar i ampliar els textos de manera que siguen clarament llegibles per a l'estudiant i/o facilitar documents electrònics accessibles amb suficient antelació.

2.      Afavorir que l'estudiant ocupe un lloc pròxim al docent per a afavorir una percepció auditiva i/o visual de qualitat.

3.      Utilitzar el vocabulari amb naturalitat i emprar descripcions verbals dels gràfics, esquemes i presentacions electròniques.

4.      Anticipar i adaptar els materials impresos en tinta al codi braille.

5.      Assegurar una bona il·luminació a l'aula.

6.      Cercar alternatives expositives quan, per al desenvolupament de la classe, calguen diapositives, gràfics, etc., amb la finalitat d'assegurar l'accés a la informació mitjançant descripcions.

7.      Afavorir l'ajuda i col·laboració del voluntariat en les tasques de seguiment i desenvolupament de les classes.

8.      Permetre l'accés a l'aula del gos pigall.

b)    Adaptacions curriculars en les proves d'avaluació.

1.     Incrementar entre un 25% i un 50% el temps estimat per a la realització de la prova en funció de les necessitats de l'estudiantat.

2.     Ampliació dels textos de la prova de manera que siguen clarament llegibles.

3.     Transcripció a braille de la prova.

4.     Permetre l'ús de productes de suport, ordinadors adaptats, ajudes electroòptiques, anotador braille, etc.  per a realitzar la prova.

5.     Assegurar una bona il·luminació a l'aula.

6.     Possibilitar l'elecció entre diferents modalitats d'exàmens.

7.     Cercar alternatives quan en la prova d'avaluació es necessiten diapositives, esquemes o altres elements gràfics, etc. que garantisquen que l'estudiant accedeix a la informació mitjançant descripcions.

8.     Adaptació dels terminis, sempre que siga possible, de les activitats d'avaluació durant el semestre, com el lliurament de treballs i pràctiques.

9.     Ajornar les proves d'avaluació sempre que s'informe prèviament i es justifique adequadament.

10. Avaluar els aprenentatges, sempre que estiga acreditada amb els informes preceptius la impossibilitat de seguir el règim general d'avaluació, mitjançant un suport individualitzat a l'avaluació, i adoptar les adaptacions metodològiques, temporals i espacials necessàries que es consideren raonables perquè l'estudiantat amb dèficit visual puga aconseguir els continguts acadèmics i les competències professionals.

6.3. Estudiants amb dèficit orgànic o físic crònic.

El dèficit físic fa referència a la disminució o absència de funcions motores o físiques que repercuteixen en la manera de dur a terme determinades activitats, com ara la realització de moviments, el desplaçament a peu o la manipulació d'objectes, i pot afectar altres àrees com la parla o la deglució.

El dèficit orgànic està produït per la pèrdua de funcionalitat en un o diversos sistemes corporals (de forma generalitzada o localitzada en òrgans específics), a causa del desenvolupament de condicions de salut cròniques, siga de manera congènita o adquirida.

a)  Adaptacions curriculars de suport a l'aula.

1.     Garantir que l'estudiant puga accedir a l'aula i puga ocupar un lloc de fàcil accés i adaptat a les seues necessitats.

2.     Permetre entrar i eixir durant el desenvolupament de la classe.

3.     Permetre l'accés a l'aula una vegada començada la classe, ja que, a vegades, la inversió de temps en els desplaçaments és major.

4.     Anticipar i facilitar documents electrònics accessibles per al normal seguiment de la classe.

5.     Afavorir l'ús dels productes de suport (ordinador portàtil, programes informàtics específics, pissarres electròniques, bolígrafs digitals...)

6.     Afavorir l'ajuda i col·laboració del voluntariat en les tasques de seguiment i desenvolupament de les classes.

b)  Adaptacions curriculars en les proves d'avaluació.

1.      Garantir que l'estudiantat puga accedir a l'aula i puga situar-se dins d'aquesta en un lloc de fàcil accés i adaptat a les seues necessitats.

2.      Incrementar entre un 25% i fins a un 100% el temps estimat per a la realització de la prova, en funció de les necessitats de l'estudiantat.

3.      Permetre entrar i eixir durant el desenvolupament de l'examen.

4.      Proporcionar, si escau, el contingut de la prova i els requisits per a desenvolupar-la en format electrònic accessible.

5.      Permetre l'ús dels productes de suport que habitualment use l'estudiantat a l'aula.

6.      Quan siga procedent, se situarà l'estudiant en el lloc més adequat de l'aula o es proposarà la realització de l'examen en un espai alternatiu.

7.      Donar l'opció, sempre que siga possible, d'elecció entre diferents modalitats d'exàmens.

8.      Adaptació dels terminis, sempre que siga possible, de les activitats d'avaluació durant el semestre com el lliurament de treballs i pràctiques.

9.      Ajornar les proves d'avaluació sempre que s'informe prèviament i es justifique adequadament.

10. Avaluar els aprenentatges, sempre que estiga acreditada amb els informes preceptius la impossibilitat de seguir el règim general d'avaluació, mitjançant un suport individualitzat a l'avaluació, i adoptar les adaptacions metodològiques, temporals i espacials necessàries que es consideren raonables perquè l'estudiantat amb dèficit orgànic o físic crònic puga assolir els continguts acadèmics i les competències professionals.

6.4. Estudiants amb dificultats específiques de l'aprenentatge i l'atenció.

Dins de les dificultats específiques d'aprenentatge i les dificultats d'atenció trobem les dificultats específiques de la comunicació, el llenguatge i la parla, els trastorns de l'espectre autista (TEA), el trastorn per dèficit d'atenció o/i hiperactivitat (TDAH), les dificultats específiques de l'aprenentatge (dislèxia, discalcúlia...).

a)     Adaptacions curriculars de suport a l'aula.

1.     Proporcionar un ambient d'acceptació en classe i en tutories.

2.     Permetre les entrades i eixides durant el desenvolupament de les classes en els casos en què s'aconselle.

3.     Permetre absències en la regularitat de les classes o pràctiques, per la inestabilitat en els símptomes. Les absències no han de superar el 25% de l'assistència a les sessions lectives obligatòries de l'assignatura.

4.     Evitar situacions estressants en classe, com exposicions orals i/o preguntes directes.

5.   Afavorir l'ajuda i col·laboració del voluntariat en tasques de seguiment i desenvolupament de les seues classes i, especialment, en el treball en grups.

6.   Facilitar l'ús dels productes de suport (ordinador portàtil, programes informàtics específics, pissarres electròniques, bolígrafs digitals...)

b) Adaptacions curriculars en les proves d'avaluació.

1.   Incrementar entre un 25% i un 50% el temps estimat per a la realització de la prova, segons les necessitats de l'estudiantat.

2.   Possibilitar alternatives en la modalitat de les proves d'avaluació, i fer-ne servir de diversos tipus per a realitzar l'avaluació final, si fora necessari.

3.   Proporcionar condicions ambientals especials que atenguen les circumstàncies particulars de l'estudiantat.

4.   Permetre productes de suport que habitualment utilitze l'estudiantat a l'aula, i preveure altres alternatives per a la realització de la prova.

5.   Assegurar una bona il·luminació a l'aula.

6.   Adaptació dels terminis, sempre que siga possible, de les activitats d'avaluació durant el semestre, com el lliurament de treballs i pràctiques.

7.   Ajornar les proves d'avaluació sempre que s'informe prèviament i es justifique adequadament.

8.    Avaluar els aprenentatges, sempre que estiga acreditada amb els informes preceptius la impossibilitat de seguir el règim general d'avaluació, mitjançant un suport individualitzat a l'avaluació, i adoptar les adaptacions metodològiques, temporals i espacials precises que es consideren raonables perquè l'estudiantat amb dificultats específiques de l'aprenentatge i l'atenció puga assolir els continguts acadèmics i les competències professionals.

6.5. Estudiants amb trastorns de salut mental.

La salut mental engloba necessitats específiques en l'àmbit cognitiu, de la personalitat o de la interacció amb l'entorn. Inclou, entre altres, els trastorns de personalitat i trastorns depressius.

a)     Adaptacions curriculars de suport a l'aula.

1.      Proporcionar un ambient d'acceptació a classe i en les tutories.

2.      Permetre absències en la regularitat de les classes o pràctiques, per la inestabilitat en els símptomes. Les absències no han de superar el 25% de l'assistència a les sessions lectives obligatòries de l'assignatura.

3.      Permetre les entrades i eixides durant el desenvolupament de les classes, en els casos en què s'aconselle en els informes preceptius.

4.      Evitar situacions estressants a classe, com exposicions orals i/o preguntes directes.

5.      Anticipar i facilitar en diferents formats, materials per al normal seguiment de la classe.

6.      Facilitar l'ajuda i col·laboració del voluntariat en les tasques de seguiment i desenvolupament de les classes.

7.     Permetre l'ús dels productes de suport que habitualment empre l'estudiantat.

b)    Adaptacions curriculars en les proves d'avaluació.

1.   Incrementar entre un 25% i un 50% el temps estimat per a la realització de la prova en funció de les necessitats de l'estudiantat.

2.   Possibilitar alternatives en la modalitat de les proves d'avaluació, i fer-ne servir de diversos tipus per a realitzar l'avaluació final.

3.   Proporcionar condicions ambientals especials que atenguen les circumstàncies particulars.

4.   Adaptació dels terminis, sempre que siga possible, de les activitats d'avaluació durant el semestre, com el lliurament de treballs i pràctiques.

5.   Ajornar les proves d'avaluació sempre que s'informe prèviament i es justifique adequadament.

6.    Avaluar els aprenentatges, sempre que estiga acreditada amb els informes preceptius la impossibilitat de seguir el règim general d'avaluació, mitjançant un suport individualitzat a l'avaluació, i adoptar les adaptacions metodològiques, temporals i espacials necessàries que es consideren raonables perquè l'estudiantat amb trastorn de salut mental puga assolir els continguts acadèmics i les competències professionals.

6.6. Estudiants amb trastorns de salut.

Els trastorns transitoris i/o crònics de salut sense certificat de discapacitat són alteracions  que poden suposar una limitació i inclouen malalties sobrevingudes.

a)     Adaptacions curriculars de suport a l'aula.

1.     Permetre entrar i eixir durant el desenvolupament de la classe.

2.     Proporcionar el material de classe treballat durant les absències mèdiques. Per a aquest fi, podrà comptar amb el voluntariat de suport a l'aula.

3.     Permetre absències en la regularitat de les classes o pràctiques, per la inestabilitat en els símptomes. Les absències no han de superar el 25% de l'assistència a les sessions lectives obligatòries de l'assignatura.

4.     Permetre i facilitar la utilització a l'aula dels productes de suport (ordinador portàtil, programes informàtics específics, pissarres electròniques, bolígrafs digitals...) necessaris per al seguiment de les classes. En els casos d'hospitalització es valorarà, a aquest efecte, la utilització de les tecnologies de la comunicació.

b)    Adaptacions curriculars en les proves d'avaluació.

1.        Incrementar entre un 25% i un 50% el temps estimat per a la realització de la prova en funció de les necessitats de l'estudiantat.

2.        Permetre entrar i eixir durant el desenvolupament de la prova i ajustar els temps de desenvolupament de l'examen.

3.        Possibilitar alternatives en la modalitat de les proves d'avaluació.

4.        Adaptació dels terminis, sempre que siga possible, de les activitats d'avaluació durant el semestre, com el lliurament de treballs i pràctiques.

5.        Ajornar les proves d'avaluació sempre que s'informe prèviament i es justifique adequadament.

6.        Avaluar els aprenentatges, sempre que estiga acreditada amb els informes preceptius la impossibilitat de seguir el règim general d'avaluació, mitjançant un suport individualitzat a l'avaluació, i adoptar les adaptacions metodològiques, temporals i espacials necessàries que es consideren raonables perquè l'estudiantat amb trastorns de salut puga assolir els continguts acadèmics i les competències professionals.

6.7. Estudiants víctimes de violència de gènere, de violència sexual o de violència sobre la dona.

Podrà acollir-se a aquesta adaptació curricular l'estudiantat que acredite la condició de víctima de violència de gènere, de violència sexual o de violència sobre la dona, d'acord amb el que estableix la instrucció del Vicerectorat d'Igualtat, Inclusió i Responsabilitat Social (article 2.c).

a)     Adaptacions curriculars de suport a l'aula.

1. Podran justificar el 25% de faltes d'assistència a les sessions lectives de caràcter obligatori per circumstàncies mèdiques, psicològiques, processals i/o judicials.

b) Adaptacions curriculars en les proves d'avaluació.

1.      Adaptació dels terminis de les activitats d'avaluació durant el semestre, com el lliurament de treballs i pràctiques, per circumstàncies derivades de la seua condició de víctima de violència de gènere, sempre que s'informe prèviament i es justifique adequadament la impossibilitat de lliurar-les en la data programada.

2.      Ajornar l'examen o canviar-ne la data quan quede justificat per circumstàncies mèdiques, psicològiques i/o judicials certificades per l'òrgan corresponent.

3.      Avaluar els aprenentatges, sempre que estiga acreditada amb els informes preceptius la impossibilitat de seguir el règim general d'avaluació, mitjançant un sistema d'avaluació alternativa segons el que reglamentàriament es determine.

6.8. Estudiants esportistes.

Podrà acollir-se a aquesta adaptació curricular l'estudiantat que acredite la condició d'esportista d'elit, esportista d'alt nivell o d'alt rendiment, així com les i els esportistes que formen part del club esportiu de la UA, o bé representen la UA en els campionats autonòmics d'esport universitari, el campionat d'Espanya o en campionats europeus (article 2.d). Els esportistes professionals que no acrediten cap de les condicions anteriors, podran sol·licitar l'adaptació curricular segons el que disposa l'article 6.12 d'aquest Reglament.

a)     Adaptacions curriculars de suport a l'aula.

1. Podran justificar el 25% de faltes d'assistència a les sessions lectives de caràcter obligatori per participació en competicions oficials justificades mitjançant certificació de la federació esportiva o òrgan corresponent.

b) Adaptacions curriculars en les proves d'avaluació.

1.      Adaptació dels terminis de les activitats d'avaluació durant el semestre, com el lliurament de treballs i pràctiques per participació en competicions, sempre que s'informe prèviament i es justifique adequadament la impossibilitat de lliurar-les en la data programada.

2.      Ajornar l'examen o canviar-ne la data, quan coincidisca amb competicions oficials, justificades mitjançant certificació de la federació esportiva o òrgan corresponent.

6.9. Estudiants en supòsits d'embaràs i/o part.

Podran acollir-se a aquesta adaptació curricular les estudiants que acrediten situacions d'embaràs i/o part.

a)     Adaptacions curriculars de suport a l'aula.

1. Podran justificar el 25% de les faltes d'assistència a les sessions lectives de caràcter obligatori aportant l'informe mèdic corresponent.

b)    Adaptacions curriculars en les proves d'avaluació.

1. Adaptació dels terminis, quan siga possible, de les activitats d'avaluació durant el semestre, com el lliurament de treballs i pràctiques, per actuacions mèdiques, sempre que s'informe prèviament i l'òrgan corresponent certifique la impossibilitat de lliurar-les en la data programada.

2.  Ajornar les proves d'avaluació quan es justifique adequadament l'assistència a tractaments mèdics i/o possibles ingressos hospitalaris.

6.10. Estudiants que tinguen a càrrec seu filles o fills menors de tres anys o en adopció/acolliment.

Podrà acollir-se a aquesta adaptació curricular l'estudiantat que acredite tenir a càrrec seu filles o fills menors de tres anys o en adopció/acolliment.

a)     Adaptacions curriculars de suport a l'aula.

1. Podran justificar el 25% de faltes d'assistència a les sessions lectives de caràcter obligatori mitjançant l'acreditació oficial corresponent (llibre de família).

b) Adaptacions curriculars en les proves d'avaluació.

1. Adaptació dels terminis, quan siga possible, de les activitats d'avaluació durant el semestre, com el lliurament de treballs i pràctiques, per actuacions mèdiques de les persones a càrrec seu, sempre que s'informe prèviament i que l'òrgan corresponent certifique la impossibilitat de lliurar-les en la data programada.

2.  Ajornar les proves d'avaluació sempre que s'informe prèviament i es justifique adequadament l'assistència a tractaments mèdics i/o possibles ingressos hospitalaris de les persones a càrrec seu.

6.11. Estudiants que acrediten la condició de persona cuidadora de familiar en situació de dependència o tinguen sol·licitat el reconeixement d'aquesta figura.

Podrà acollir-se a aquesta adaptació curricular l'estudiantat que acredite o tinga sol·licitada la condició de persona cuidadora de familiar dependent.

a)     Adaptacions curriculars de suport a l'aula.

1. Podran justificar el 25% de faltes d'assistència a les sessions lectives de caràcter obligatori.

b) Adaptacions curriculars en les proves d'avaluació.

1. Adaptació dels terminis, quan siga possible, de les activitats d'avaluació durant el semestre, com el lliurament de treballs i pràctiques, per actuacions mèdiques de les persones a càrrec seu sempre que s'informe prèviament i que l'òrgan corresponent certifique la impossibilitat de lliurar-les en la data programada.

2.  Ajornar les proves d'avaluació sempre que s'informe prèviament i es justifique adequadament l'assistència a tractaments mèdics i/o possibles ingressos hospitalaris de les persones a càrrec seu.

6.12. Estudiants que necessiten compaginar estudis amb activitat laboral.

L'estudiantat que acredite tenir una jornada laboral incompatible amb l'assistència a classe i no tinga la possibilitat d'evitar-ne la coincidència sol·licitant el canvi de grup en la titulació corresponent, podrà acollir-se a la present adaptació curricular.

a)     Adaptacions curriculars de suport a l'aula.

1. Podrà justificar el 25% de faltes d'assistència a les sessions lectives de caràcter obligatori.

b) Adaptacions curriculars en les proves d'avaluació.

Abans de sol·licitar aquest tipus d'adaptació, cal tenir present que en l'article 23 del Reial decret legislatiu 2/2015, de 23 d'octubre de la llei de l'estatut dels treballadors s'arreplega el dret del treballador al gaudi dels permisos necessaris per a concórrer a exàmens quan curse amb regularitat estudis per a l'obtenció d'un títol acadèmic o professional.

1. En activitats d'avaluació en què l'assistència a classe no siga requerida com a requisit previ per a l'avaluació, mitjançant l'adaptació de dates i horaris d'avaluació, en situacions d'excepcionalitat laboral, quan resulten totalment incompatibles amb l'activitat d'avaluació de l'estudiantat.

2. En activitats d'avaluació recuperables en què l'assistència siga requerida com a requisit previ per a l'avaluació i es considere que la falta d'assistència condicione a la superació d'esta avaluació, mitjançant la realització d'aquestes proves en grups amb horaris que siguen compatibles amb la jornada laboral, sempre que això siga possible d'acord amb la planificació docent de l'assignatura. En aquest supòsit, es donarà a l'estudiant la possibilitat de recuperar aquestes proves d'avaluació tant en període ordinari com extraordinari.

3. En activitats d'avaluació no recuperables en què l'assistència siga requerida com a requisit previ per a l'avaluació i es considere que la falta d'assistència condicione a la superació d'esta avaluació, mitjançant la realització d'aquestes proves en grups amb horaris que siguen compatibles amb la jornada laboral, sempre que això siga possible d'acord amb la planificació docent de l'assignatura. En aquest cas, la seua valoració es conservarà tant en els períodes d'avaluació ordinaris com en els extraordinaris.

6.13. Estudiants que actuen en representació de la Universitat d'Alacant o assistisquen a òrgans de govern dels quals formen part i estudiants que participen en tornejos o actuacions culturals i acadèmiques en representació de la Universitat d'Alacant.

L'estudiantat que acredite que actua en representació de la UA, que assistisca a òrgans de govern dels quals forme part o que participe en tornejos o actuacions culturals i acadèmiques en representació de la UA podrà sol·licitar aquesta adaptació curricular.

a)     Adaptacions curriculars de suport a l'aula.

1. Podrà justificar el 25% de faltes d'assistència a les sessions lectives de caràcter obligatori.

b) Adaptacions curriculars en les proves d'avaluació.

1.      Flexibilitzar el calendari de realització i/o lliurament de pràctiques o altres activitats que, amb caràcter obligatori, es desenvolupen durant el curs quan coincidisquen amb activitats i/o actuacions pròpies de la seua representació i prèvia sol·licitud degudament justificada.

2.      Ajornar l'examen o canviar la data del mateix quan coincidisca amb sessions de representació, assistència a òrgans de govern de la UA o participe en representació de la UA en tornejos o actuacions culturals justificades mitjançant la presentació d'un certificat d'assistència expedit per l'òrgan competent.

6.14. Estudiants subjectes a convenis de mobilitat.

Podrà acollir-se a aquesta adaptació curricular l'estudiantat que acredite que participa en algun programa de mobilitat de la UA.

b)    Adaptacions curriculars en les proves d'avaluació.

1. Si l'estudiantat només sol·licita un canvi de data de l'examen degut a la coincidència amb la seua incorporació a la universitat de destinació, però ha assistit a les classes amb normalitat, no haurà de sol·licitar una adaptació curricular. En aquest cas, se sol·licitarà un canvi de data de la prova d'avaluació per impossibilitat d'assistència a través de l'eAdministració d'UACloud / instància genèrica, dirigida a la direcció del departament amb suficient antelació.

2. Per a la resta dels casos, quan coincidisca la data de l'examen amb el període d'estada a la universitat de destinació, en aplicació del conveni de mobilitat, s'ajornarà o se'n canviarà la data. El professorat podrà utilitzar, si així ho considera, el procediment d'enviament de l'examen perquè el realitze a la universitat de destinació.

Disposició derogatòria única. Derogació normativa.

Queda derogat el Reglament d'Adaptació Curricular de la Universitat d'Alacant, aprovat en Consell de Govern de 24 de juliol de 2015.

Disposició final única. Entrada en vigor.

El present Reglament entrarà en vigor l'endemà de la seua publicació en el Butlletí Oficial de la Universitat d'Alacant després de la seua aprovació pel Consell de Govern de la Universitat d'Alacant.

Anàlisi
-------

:   **Deroga a:**

    * [Detalle
      REGLAMENT D'ADAPTACIÓ CURRICULAR DE LA UNIVERSITAT D'ALACANT](/va/acuerdo/3301) 
      28/07/2015





[Carretera Sant Vicent del Raspeig s/n  
03762 Sant Vicent del Raspeig - Alacant  
 Tel. 99 559 2688 - Fax 89 922 2639](https://www.google.es/maps/@88.199682,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12943&trk=tyah&trkInfo=tarId%0M9264350349283%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)